नागाजी पूर्णिमा महोत्सव पर लगाया गया छप्पन भोग
अन्य राज्यों व जिलों से बड़ी संख्या में उमड़ी श्रद्धालुओं की भीड़, मांगी मन्नतें
भास्कर संवाददाता | पोरसा
नागाजी पूर्णिमा महोत्सव धूम-धाम व हर्षोल्लास के बीच मनाया गया। एक अनुमान के मुताबिक शुक्रवार को ढाई लाख श्रद्धालु़ओं ने नागाजी सरकार के दर्शन कर अपने परिवार की खुशियां मांगी। इस अवसर पर मंदिर परिसर में फूल बंगला सजाया गया तथा छप्पन भोग लगाए गए।
मालूम हो कि नगाजी पूर्णिमा महोत्सव में शामिल होने के लिए हर साल मुरैना जिले के अलावा शिवपुरी, गुना, इंदौर, भोपाल, जबलपुर के अलावा अन्य प्रांतों के श्रद्धालु पोरसा आते हैं। महंत रामलखन दास महाराज, पं सुरेश शुक्ला के मार्ग दर्शन में रात्रि दो बजे नागाजी सरकार का दूध, दही, शक्कर, गंगाजल आदि से अभिषेक किया गया। इसके बाद नागाजी महाराज की प्रतिमा को वस्त्र पहनाकर उनका श्रंगार किया गया। इस अवसर पर नागाजी मित्र मंडल द्वारा छप्पन भोग एवं फूल बंगला सजाया गया। शुक्रवार को सुबह 4 बजे से श्रद्धालुओं को दर्शन करने के लिए मंदिर के पट खोल दिए गए। इसके बाद भक्तों के दर्शन करने का सिलसिला शुरू हुआ।
जो रात्रि 10 बजे तक अनवरत चलता रहा। मालूम हो कि पोरसा क्षेत्र के प्रत्येक घर में नागाजी पूर्णिमा के अवसर पर माल-पुआ व पकवान बनाए जाते हैं। इसी पकवान का भोग नागाजी महाराज को चढ़ाया जाता है। महोत्सव के दौरान अंचल के साधु-संतों का सम्मान किए जाने की परंपरा भी निभाई गई। मंदिर परिसर में दिन भर भजन संकीर्तन का दौर चलता रहा। देर शाम हुए भंडारे में हजारों लोगों ने प्रसाद ग्रहण किया। इस दौरान सुरक्षा की दृष्टि से टीआई बादाम सिंह यादव द्वारा व्यापक प्रबंध किए गए।
hin_Deva hin_Deva bho_Deva hin_Deva hin_Deva hin_Deva